Yeɣli-d ṭṭlam berra mi d-yekcem yiwen wergaz ɣer lqehwa. Meẓyan yenwa d yiwen i d-yewwi webrid yenɣa-t usemmiḍ dɣa yekcem-d axaṭer di tegrest ciṭ n yemdanen i yettɛeṭṭilen ɣer wurar n ddiminu neɣ lkarṭa, aṭas ikelyanen (imsaɣen) d win ara d-ikecmen ad swen lqehwa neɣ llatay, ad qessṛen ciṭ mbeɛd ad ruḥen. Asemmiḍ d yiḍ i d iɣellin zik iḥettem lɣaci ad tnejmaɛen zik s ixxamen nnsen. Maca akelyan-agi n tmeddit-a ur yettwassen ara di taddart yusad si tama akkin i tiɣilt, yeqqim ɣer ṭṭabla, yekmanda lqehwa, issusem.